Noua Strategie Naţională de Apărare prezentată de Iohannis: Vorbe multe şi bani puţini.
Preşedintele Klaus Iohannis a prezentat astăzi câteva linii majore care au conturat proiectul noii Strategii Naţionale de Apărare a Ţării. A vorbit însă în termeni mai degrabă filosofici, fără să atingă subiectele crude ale realităţii militare. De trei ani, Armata României nu reuşeşte să cheltuiască bugetul pentru apărare.
A fost mai degrabă o lecţie despre strategie şi nu au fost atinse elementele principale ale unei strategii, precum obiectivele naţionale de securitate, evaluarea mediului internaţional, definirea ameninţărilor, riscurilor şi vulnerabilităţilor societăţii. Nici modalităţi clare pentru asigurarea securităţii nu au fost detaliate. Era de aşteptat ca măcar o evaluare
succintă a mediului de securitate la nivel regional să se nuanţeze, în
condiţiile relaţiilor tensionate cu Ungaria şi Republica Moldova, din ultima
perioadă. A sărit în evidenţă declaraţia
preşedintelui că se are în vedere constituirea unui Grup de Reflecţie
Strategică, care să analizeze şi evalueze eventualele ameninţări fără să facă
referire la componenţa acestuia. În trecut au mai fost colaborări între
reprezentanţi ai Administraţiei Prezidenţiale şi organizaţii conduse de
persoane controversate, precum generalul Gabriel Oprea. Principala problemă a Armatei
României o constituie ritmul lent al înzestrării cu tehnică militară nouă şi
modernă, iar acele puţine contracte încheiate au implicat prea puţin industria
naţională de apărare. De trei ani, Armata României nu
reuşeşte să cheltuiască bugetul pentru apărare şi au fost semnate doar trei
contracte esenţiale de achiziţie, pentru sistemele de rachete HIMARS, Patriot
şi transportoare Piranha, toate fără offset. Piranha însă vor fi montate în
România, dar procesul este întârziat cu mai mult de un an.Conform unei decizii CSAT mai
vechi, forţele aeriene trebuiau să aibă trei escadrile de aviaţie anul acesta
cu avioane multirol. Realitatea este că nu avem nici măcar o escadrilă completă
de F-16, urmând ca anul acesta să vină primele avioane din cele cinci cumpărate
din Portugalia, care se vor alătura celor 12 existente deja. De abia anul
viitor am avea prima escadrilă operaţionalizată complet cu avioane multirol. Forţele navale au nevoie disperată
de nave noi şi moderne în condiţiile ameninţărilor din partea Federaţiei Ruse,
dar achiziţia celor patru corvete şi modernizarea celor două fregate luate din
Regatul Unit bate pasul pe loc.